text: Els carrers preparen els guarniments a pocs dies de la festa major | Gràcia TV
  Els carrers preparen els guarniments a pocs dies de la festa major
  Són ovelles i atrapa-somnis que donaran contingut al guarnit del carrer de Jesús. Volen representar el món dels somnis i aquesta idea sorgeix d'un treball conjunt amb l'Escola Patronat Domènech. Ara, el més important és fer real el què han imaginat entre tots.
  Anna Llopis, Comissió de Festes Carrer de Jesús:"Tot això són boletes de matalassos de llana que sort vam tenir que vam trobar, perquè no sabíem com fer-ho."
  L'any passat va ser el primer en què es va guarnir el carrer i el resultat va ser un tercer premi. Ara, encararen el segon any amb il•lusió i treballant conjuntament amb diferents generacions de festers.
  Gerard Cerulla, Comissió de Festes Carrer de Jesús: "Valorem molt les tardes aquí, les nits aquí i el sol fet d'estar junts i com crear una feina."
  Maria de la Riera Palomar i Antonieta badia, Comissió de Festes Travessia de Sant Antoni: No sabem el que fem, perquè fem punt de creu, però són uns dibuixos de no sabem què són."
  Són brodats per decorar la Travessia de Sant Antoni. Després de guanyar el primer premi l'any passat amb un paisatge pirinenc, ara viatgen a l'Olimp dels Déus més salvatge, una barreja entre l'antiga Grècia i l'Studio 54.
  Cristina Murillo: "Passem d'un temple grec on viuen els Déus a una discoteca."
  Bettina Schaefer, Comissió de Festes del Carrer de Joan Blanques de Baix de Tot: "Tanquem el carrer amb una façana i entrem en un espai i això és molt diferent d'altres anys i una mica al principi ens superava i ens costava posar-nos en marxa."
  Tots treballen ja a contrarellotge per enllestir els decorats que a partir del 15 d'agost ompliran Gràcia de 21 móns onírics, reals, històrics o de pel·lícula.